钦定古今图书集成/方舆汇编/职方典/第1169卷 > 《应城谢上蔡祠记》朱熹
## 钦定古今图书集成/方舆汇编/职方典/第1169卷 > 《应城谢上蔡祠记》朱熹

应城县学上蔡谢公先生之祠，今县令建安刘公炳
之所为也。先生名良佐，字显道，学于河南程夫子兄
弟之门。初颇以该博自多，讲贯之间，旁引传记，至或
终篇成诵。夫子笑曰：“可谓玩物丧志矣。”先生闻之，爽
然自失，面热汗下，若无所容，乃尽弃其所学而学焉。
然其为人英果明决，强力不倦，夫子盖常许其有切
问近思之功。所著《论语说》及门人所记遗论，皆行于
世。如以“生意”论仁，以“实理”论“诚”，以“常惺惺”论敬，以“求
是”论“穷理”，其命意皆精当，如直指穷理居敬为入德
之门，则于夫子教人之法又最为得其纲领。建中靖
国，诏对不合，得官书局，后复转徙州县，沉沦卑冗，以
没其身，而处之浩然，未尝少挫。中间“常宰是邑，南阳
胡文定公以典学使者行部过之，不敢问以职事，顾
因绍介请以弟子礼见。入门，见吏卒植立庭中，如土
木偶人，肃然起敬，遂禀学焉。”其同时及门之士亦皆
称其“言论闳肆，善启发人。”今读其书，尚可想见也。然
先生之没，游公定夫先生实识其墓，而丧乱之馀，两
家文字皆不可见。应城寇盗尤剧，莽为丘墟，其条教
设施，固无复有传者。刘君之来，访其遗址，仅得题咏
留刻数十字而已。为之慨然永叹，以为遗烈不逮于
此邦，后之君子，不得不任其责。于是既新其学，乃就
讲堂之东偏，设位而祠焉。千里致书，求文以记。熹自
少时，妄意为学，即先生之教，所闻先生行事，又皆高
迈卓绝，使人兴起凛然，常惧其一旦泯灭而无传也。
乃刘君之请，适有会于余心者，于是不辞而记之。